21.7.2023
EL
Επίσημη Εφημερίδα της Ευρωπαϊκής Ένωσης
C 257/37
16. παρατηρεί ότι η διαλειτουργική διακυβέρνηση είναι κατακερματισμένη, ιδίως στα κράτη με αποκεντρωμένη διοίκηση, λόγω του εθελοντικού χαρακτήρα του ευρωπαϊκού πλαισίου διαλειτουργικότητας.
Υπογραμμίζει την καίρια συμβολή των εθνικών αρμόδιων αρχών και όσων οργανισμών τοπικής αυτοδιοίκησης προκρίνουν από νωρίς τη διαλειτουργικότητα στην ενημέρωση των υπόλοιπων δήμων και περιφερειών και στην προώθηση του ψηφιακού μετασχηματισμού σε αυτούς· 17. επαναλαμβάνει την ανάγκη να γεφυρωθούν τα ψηφιακά και κατά τόπους χάσματα και σημειώνει ότι ο στόχος της «Ψηφιακής πυξίδας» (7) να παρέχεται διαδικτυακά το σύνολο των βασικών δημόσιων υπηρεσιών έως το 2030 συμβάλλει στην εκπλήρωση αυτής της επιδίωξης.
Υπογραμμίζει δε ότι η διαλειτουργικότητα των ψηφιακά και/ή διαδικτυακά παρεχόμενων δημόσιων υπηρεσιών είναι ζητούμενο υψίστης σημασίας για όλους τους δήμους και τις περιφέρειες της ΕΕ, ανεξάρτητα από τη γεωγραφική τους θέση, συμπεριλαμβανομένων των περιφερειακών περιοχών, των απομακρυσμένων νησιών και των ορεινών περιοχών.
Χάρη στην τεχνολογία οι δήμοι και οι περιφέρειες μπορούν να ξεπεράσουν τα μειονεκτήματα που προκύπτουν από την περιφερειακή τους θέση.
Τονίζει την ανάγκη συγκεκριμένης και αποτελεσματικής συνεργασίας με τις νησιωτικές και περιφερειακές περιοχές κατά τη μετάβασή τους στη διαλειτουργική διακυβέρνηση· 18. επικροτεί τις δραστηριότητες των προορατικών δήμων και περιφερειών που αναζητούν λύσεις και ανταλλάσσουν βέλτιστες πρακτικές, προκρίνουν από νωρίς τη διαλειτουργικότητα και δοκιμάζουν νέες μεθόδους.
Επίσης, επαινεί το έργο του κινήματος living-in.eu (8), το οποίο φέρνει σε επαφή δήμους και κοινότητες με σκοπό την προώθηση του ψηφιακού μετασχηματισμού, ή του δικτύου «Open and Agile Smart Cities» (Ανοικτές και ευέλικτες έξυπνες πόλεις), που αναπτύσσουν μηχανισμούς ελάχιστης διαλειτουργικότητας ως καθολικά βοηθήματα της διαλειτουργικότητας των δεδομένων, των συστημάτων και των υπηρεσιών μεταξύ των δήμων και των προμηθευτών ανά τον κόσμο.
Υπογραμμίζει δε ότι, για να επιτευχθεί ένα πιο ομοιογενές περιβάλλον διαλειτουργικότητας και να έχουμε ευρέως χρησιμοποιούμενες λύσεις διαλειτουργικότητας, πρέπει να συγκροτηθεί ένα πανενωσιακό σύστημα διοίκησης· 19. σημειώνει ότι η σύναψη συμβάσεων και η υποβολή προσφορών για νέα συστήματα ή την αναβάθμιση των υφιστάμενων συστημάτων θα είναι επαχθείς για τους οργανισμούς τοπικής αυτοδιοίκησης, ιδίως λόγω έλλειψης ειδημοσύνης, οικονομικών μέσων και προσωπικού· 20. επαναλαμβάνει την κρίσιμη σημασία της διαλειτουργικότητας για την ψηφιακή θωράκιση και τη στρατηγική ανεξαρτησία της ΕΕ: με τη δημιουργία διασυνδεδεμένων υπηρεσιών και συστημάτων, πρέπει να προληφθεί ενδεχόμενη ψηφιακή πανδημία ως αποτέλεσμα σοβαρής κυβερνοεπίθεσης στο πιο αδύναμο σημείο του δικτύου με τη χρήση των ίδιων ή παρόμοιων λύσεων σε διασυνδεδεμένες οντότητες.
Ταυτόχρονα, η χρήση λύσεων ανοικτού κώδικα θα μειώσει την εξάρτηση από τους μείζονες προμηθευτές λύσεων λογισμικού, ενισχύοντας έτσι τη στρατηγική ανεξαρτησία της ΕΕ· 21. αναγνωρίζει τις ανησυχίες των μεγαλύτερων και μικρότερων δήμων και των περιφερειών ως προς τα νέα καθήκοντα που τους ανατίθενται με τον προτεινόμενο κανονισμό και επισημαίνει την απόλυτη ανάγκη να ληφθούν υπόψη τα ειδικά συμφέροντά τους.
Τονίζει την ανάγκη οι εκπρόσωποι της ΕτΠ να αποτελέσουν αναπόσπαστο μέρος του στρατηγικού επιπέδου της διαχείρισης της διαλειτουργικότητας.
Προτίθεται δε, μέσω της συμμετοχής της στο Συμβούλιο της διαλειτουργικής Ευρώπης, να φροντίσει να λαμβάνονται υπόψη οι ανησυχίες των οργανισμών τοπικής αυτοδιοίκησης· 22. τονίζει ότι είναι σημαντικό οι οργανισμοί τοπικής αυτοδιοίκησης να λάβουν συγκεκριμένες κατευθυντήριες γραμμές από το Συμβούλιο της διαλειτουργικής Ευρώπης και τις αρμόδιες εθνικές αρχές σχετικά με τις υπηρεσίες που καλύπτονται από την αξιολόγηση διαλειτουργικότητας.
Υπογραμμίζει ότι θα πρέπει να καθοριστεί προκαταρκτικός έλεγχος της διασυνοριακής δυνατότητας εφαρμογής πριν από οποιαδήποτε αξιολόγηση διαλειτουργικότητας και οι εθνικές αρμόδιες αρχές θα πρέπει να είναι υπεύθυνες για αυτόν· 23. συμφωνεί με την έμφαση που δίνεται στην πρόταση σε λύσεις ανοικτού κώδικα, καθώς και στη συμμετοχή προγραμματιστών λογισμικού ανοικτού κώδικα στην «κοινότητα της διαλειτουργικής Ευρώπης».
Η ύπαρξη ανοικτού κώδικα ως βασικού στοιχείου των λύσεων υπηρεσιών σε επίπεδο τοπικής/περιφερειακής διοίκησης θα ενισχύσει τη διαφάνεια, θα μειώσει το κόστος, θα ενισχύσει την κυβερνοασφάλεια και θα αποτρέψει καταστάσεις εγκλωβισμού σε παρόχους υπηρεσιών, όπου ορισμένα δεδομένα που έχουν ήδη συλλεχθεί ενδέχεται να μην είναι διαθέσιμα κατά την αλλαγή παρόχων υπηρεσιών· 24. προτείνει η πύλη «Διαλειτουργική Ευρώπη» —ή μια πύλη με παρόμοια χαρακτηριστικά— να χρησιμεύσει ως αποθετήριο όλων των δημόσιων υπηρεσιών που παρέχονται διαδικτυακά στα κράτη μέλη της ΕΕ, ομαδοποιημένων ανά είδος υπηρεσίας και ανά κράτος μέλος.
Στη συνέχεια, η πύλη θα μπορεί να αποτελεί σημείο εκκίνησης για κάθε πολίτη που αναζητεί πληροφορίες σχετικές με τον τρόπο διαδικτυακής πρόσβασης σε αυτές τις δημόσιες υπηρεσίες.
Τούτο θα ήταν ένας αποτελεσματικός τρόπος για τη συγκέντρωση πληροφοριών σχετικών με βασικές δημόσιες υπηρεσίες που θα παρέχονται διαδικτυακά έως το 2030· 25.
διαπιστώνει, τέλος, ότι η πρόταση συμμορφώνεται με τις αρχές της επικουρικότητας και της αναλογικότητας.
Βρυξέλλες, 24 Μαΐου 2023.
Ο Πρόεδρος της Ευρωπαϊκής Επιτροπής των Περιφερειών Vasco ALVES CORDEIRO
(7) (8)
https://digital-strategy.
ec.europa.eu/el/policies/europes-digital-decade https://living-in.eu/